***ΘΕΜΑΤΙΚΗ ΕΝΟΤΗΤΑ: ΓΗΡΑΤΕΙΑ ΚΑΙ ΝΕΟΤΗΤΑ***

***Κείμενο 1***

**Ολοένα και μεγαλύτερη η συμβολή των ηλικιωμένων στη σύγχρονη κοινωνία**  
*Το παρακάτω κείμενο αποτελεί ανώνυμο άρθρο που δημοσιεύθηκε στον ειδησεογραφικό ιστότοπο*[*https://www.in.gr*](https://www.in.gr/)*στις 30 Σεπτεμβρίου 2013.*

Σε 1,2 δισεκατομμύρια υπολογίζεται ο αριθμός των ηλικιωμένων που θα κατοικούν στη Γη το 2025, ενώ το 2050 θα έχουν φτάσει τα 2 δισ., σύμφωνα με στοιχεία του Παγκόσμιου Οργανισμού Υγείας (ΠΟΥ). Στην Ελλάδα η Εθνική Στατιστική Υπηρεσία αναφέρει ότι ο πληθυσμός ηλικίας άνω των 60 ετών ξεπερνούσε το 2004 τα 2.547.000 άτομα με τις γυναίκες να είναι περισσότερες από τους άνδρες.

Ο ΟΗΕ και ο ΠΟΥ καθιέρωσαν την *«Παγκόσμια Ημέρα για την Τρίτη Ηλικία»* που γιορτάζεται κάθε χρόνο την 1η Οκτωβρίου **με στόχο να αναγνωριστεί** η συμβολή των ηλικιωμένων στην κοινωνική και οικονομική ανάπτυξη. Στη σύγχρονη εποχή οι ηλικιωμένοι παίζουν έναν ολοένα σημαντικότερο ρόλο μέσω του εθελοντικού έργου τους, της μετάδοσης των εμπειριών και των γνώσεών τους, της βοήθειας που δίνουν στα παιδιά τους αναλαμβάνοντας να φροντίζουν τα εγγόνια τους, αλλά και της αυξανόμενης συμμετοχής τους στην αγορά εργασίας.

Μελέτες έχουν δείξει ότι ο μέσος χρόνος σε λεπτά που διαθέτουν οι ηλικιωμένοι, για να φροντίσουν όσους συγγενείς τους έχουν ανάγκη κυμαίνεται από 201 λεπτά στις ηλικίες 65-74 ετών έως 318 λεπτά στις ηλικίες 75 ετών και άνω. Αντιθέτως, οι νεότεροι άνθρωποι αφιερώνουν μόλις 50 λεπτά, **για να φροντίσουν** κάποιον που τους έχει ανάγκη, καθώς δεν μπορούν να διαθέσουν περισσότερο χρόνο λόγω των εργασιακών τους υποχρεώσεων.

Αυτού του είδους η συμβολή των ηλικιωμένων στη σύγχρονη κοινωνία μπορεί να εξασφαλισθεί μόνον, εφόσον οι ηλικιωμένοι διατηρούν ένα ικανοποιητικό επίπεδο υγείας και μία καλή ποιότητα ζωής. Η ελληνική κοινωνία και η ελληνική Πολιτεία έχουν υποχρέωση απέναντι στους ανθρώπους αυτούς, **όχι μόνο γιατί συνεχίζουν να προσφέρουν**, αλλά και για λόγους ευαισθησίας απέναντι σε μια ομάδα πολιτών που καθίστανται εκ των πραγμάτων όλο και πιο αδύναμοι.

Η Γραμμή Ζωής με τις δραστηριότητες που αναπτύσσει προσπαθεί, βασισμένη στην εθελοντική προσφορά, να βοηθήσει όσο μπορεί στην κατεύθυνση αυτή. Ο στόχος της από το 2006 που ιδρύθηκε ήταν και παραμένει **να σχεδιάζει**, να υλοποιεί και να υποστηρίζει προγράμματα δράσης, **για να εξασφαλίσει** μία ποιοτική και αξιοπρεπή διαβίωση στην ευαίσθητη αυτή κοινωνική ομάδα. Φροντίδα, προστασία, αίσθημα ασφάλειας είναι αυτά που προσπαθεί να προσφέρει στους ηλικιωμένους. Εθελοντισμός, ενεργοποίηση της κοινωνίας, αξιοποίηση της τεχνολογίας και της επικοινωνίας είναι τα μέσα που χρησιμοποιεί, για να το πετύχει.

***Κείμενο 2***

**Αχ, η καρδιά μου…**

Το παρακάτω ποίημα έχει γράψει η Μαρία Πολυδούρη και βρίσκεται στην ποιητική της συλλογή «Οι τρίλλιες που σβήνουν» (1928)

Αχ, η καρδιά μου...  
Αχ, η καρδιά μου νοσταλγεί,  
τώρα που φεύγει η μέρα,  
το ροδινό ξημέρωμα,  
τον ήλιο, τον αιθέρα.

Τα παιδικά χαμόγελα,  
Το κύμα που απαντούσε  
στο φλοίσβημα της πρόσχαρης  
φωνούλας μας που αχούσε.

Τη βάρκα που λικνίζονταν  
στη μέθη μας του ονείρου,  
το αβρό τραγούδι που έσμιγε  
τη σιγαλιά του απείρου.

Τη χαραυγή που ρόδιζε  
τα σεντεφένια πλάτια,  
την πεθυμιά την άχραντη  
στ’ αγγελικά μας μάτια.

Αχ, η καρδιά μου νοσταλγεί,  
τώρα που η μέρα σβήνει,  
της ομορφιάς το πέρασμα,  
τη νιότη που με αφήνει.

***ΘΕΜΑΤΑ***

***ΘΕΜΑ 1 (μονάδες 35)***

***1ο υποερώτημα (μονάδες 10)***Ποια είναι η σημαντικότερη υπηρεσία των ηλικιωμένων σήμερα και πώς μπορούν να συνεχίσουν να την προσφέρουν απρόσκοπτα, σύμφωνα με το Κείμενο 1; (40-60 λέξεις).  
(Μονάδες 10)

***2ο υποερώτημα (μονάδες 10)***Ποιος είναι, κατά τη γνώμη σου, ο ρόλος των αριθμητικών δεδομένων που περιλαμβάνονται στην πρώτη παράγραφο του κειμένου 1;  
(Μονάδες 10)

***3ο υποερώτημα (μονάδες 15)***Να ξαναγράψεις τις παρακάτω φράσεις του κειμένου 1 μετατρέποντας τις υπογραμμισμένες ρηματικές φράσεις σε ονοματικές, σύμφωνα με το παράδειγμα (10 μονάδες). Ποια αλλαγή παρατηρείς ως προς το ύφος λόγου; (5 μονάδες)  
**Παράδειγμα:** ... με στόχο **να αναγνωριστεί** η συμβολή των ηλικιωμένων → με στόχο **την αναγνώριση** της συμβολής των ηλικιωμένων ... .  
**1)** αφιερώνουν μόλις 50 λεπτά, **για να φροντίσουν** κάποιον (3η παράγραφος) →  
**2) όχι μόνο γιατί συνεχίζουν** (4η παράγραφος) →  
**3) να προσφέρουν** (4η παράγραφος) →  
**3)** Ο στόχος της ...ήταν και παραμένει **να σχεδιάζει** προγράμματα δράσης ... (5η παράγραφος) →  
**4) για να εξασφαλίσει** μία ποιοτική και αξιοπρεπή διαβίωση στην ευαίσθητη αυτή κοινωνική ομάδα. (5η παράγραφος) →  
(Μονάδες 15)

***ΘΕΜΑ 4 (μονάδες 15)***

Ποιο είναι το κυρίαρχο συναίσθημα που νιώθει το ποιητικό υποκείμενο στο Κείμενο 2 και πού αποδίδεται; (μονάδες 10) Πιστεύεις ότι είναι δικαιολογημένο; (μονάδες 5) (80-200 λέξεις)  
Μονάδες 15